এরই মধ্যে বেশ কিছু ঘটনা কৌতিনিয়োর বার্সেলোনায় আগমনের সম্ভাবনা আরো বাড়িয়ে দিয়েছে। নাইকির ওয়েবসাইটে নতুন বছরে নতুন নকশার জার্সির বিজ্ঞাপনে কৌতিনহোকে বার্সেলোনার জার্সিতে দেখিয়েছিল, যদিও পরে তা সরিয়ে নেওয়া হয়েছে। স্প্যানিশ ম্যাগাজিন ‘স্পোর্ত’ পাঠক জরিপ চালিয়েছিল—কাকে এই দলবদলের পর তারা বার্সেলোনায় দেখতে চায়। বেশির ভাগ পাঠকই ভোট দিয়েছে কৌতিনহোর পক্ষে। মাঠের পারফরম্যান্স ও মাঠের বাইরের জনপ্রিয়তা—সব মিলিয়েই বার্সেলোনাকে টানছেন কৌতিনহো। তিনি নিজেও আসতে চাইছেন। কিন্তু বাদ সেধেছে গত জানুয়ারিতেই লিভারপুলের সঙ্গে করা তাঁর পাঁচ বছরের চুক্তি, যে চুক্তিতে তিনি নিজেই ২০২২ সাল পর্যন্ত অ্যানফিল্ডে থাকতে সম্মত হয়েছেন। এবং এই চুক্তিতে কোনো বাই-আউট ক্লজ বা ধারাও নেই! তাই লিভারপুল কর্তৃপক্ষ যদি রাজি না হয়, তাহলে কিছুই করার নেই অন্য দুই পক্ষের। মেইল অনলাইন